# דיווח לרשויות על העלמת מיסים מתוך נקמה

## שאלה

הבת שלי וחברותיה בנות 16 החליטו לעשות שבת חברות בבני ברק. המורה שלהן נתנה להן טלפון של משפחה ברחוב שלה שהיא יודעת על דירה שמשכירים. הבנות צלצלו, לדבריהן לא קיבלו יותר מידי פרטים על הדירה ומכיוון שהן רק בנות 16 הן החליטו לסגור את הדירה.

ביום רביעי בשעה 14:10 ביצעו העברה בביט. עד כה אנו האימהות לא ידענו על כך דבר. ביתי סיפרה לי על כך אמרתי לה שאני רוצה לדבר עם המורה. מבירור עלה כי אותה משפחה הציעה לבנות דירה אחרת? במרתף ללא חלונות. בבניין יש דירת בחורים וצלם שנאמרים עליו דברים שליליים.

המורה אמרה שהיא אוסרת על הבנות ללון שם זה לא בטוח עבורן.

מיד צלצלתי למשפחה והוא אמר שאת ה 300 שקלים הן חייבות לשלם. הסברתי לו למה נעשה הביטול ויש חוק שאומר 5% מחיר העסקה. הוא לא הסכים ואמר: 'אשתי טרחה והכינה' (שהדירה נסגרה ב 14:10 ובשעה 20:30 כבר שוחחתי איתו טלפונית), וביקש דין תורה.

ביום ראשון הוא התקשר והעלה על הקו אדם שמזדהה כרב מ'קו הלכה הספרדי' לא מוסר את שמו ואומר שצריך לשאול אותי מספר שאלות כדי לתת לי את הדין תורה. אמרתי לו שאין אפשרות להחליט בדין ללא שמיעת שני הצדדים ואז אפשרי לשאול שאלות.

אמר שיש כבר החלטה בדין וכי אני חייבת. אמרתי ומה עם זה שהוא עושה משא ומתן עם קטינות בנות ?16 הוא אומר מותר. מה עם זה שהן לא ידעו שהמקום מרתף ולא הזכיר זאת אמר זה לא פרט חשוב. מפה לשם נאמרו מילים קשות מיצידי ומיצדו אמר שיהיה לי גזל כל חיי וזה ירדוף אותי ואת דורותיי אמרתי שאני מוותרת על הכסף העיקר שישתמש בו לתרופות הוא ודורותיו.

יודעת שזה לא בסדר אך הרגשתי צער גדול מהמרמה שלו פניתי לקו הלכה ואמרו שלעולם לא פוסקים דין בשמיעת צד אחד. האישה מהמשפחה צלצלה לביתי ולמורה שלה ודיברה בגנותי ואמרה מילים לא יפות ולא מתקבלות על הדעת.

כעת אני מעוניינת לדווח לרשויות על אדם שמקבל כספים ולא נותן חשבוניות וקבלות ולא מצהיר על כך וכן לפנות למשטרה בהגשת תלונה על לקיחת כסף מקטינות. האם מותר לי האיש הזה ימשיך לגזול מאנשים ואין לשבת על כך בשקט.

## תשובה

כיוון שלא שאלת אותנו על עצם תשלום דמי המקדמה לא נענה על כך.

למיטב ידיעתי אין מניעה חוקית להשכיר לבנות בגיל 16 . מצד ההלכה, הרב בקו הספרדי צדק כשאמר לך שמותר להשכיר לבנות 16.

קיימת חובה הלכתית לשלם מיסים, ודיווח כוזב למס הכנסה הוא בגדר גזלה (שו"ת יחווה דעת ה,ד).

מותר לדווח על אדם שמעלים מיסים בכפוף להלכות לשון הרע המפורטים בספר חפץ חיים (כלל י'). התנאי הראשון הוא להתרות לפני הדיווח לרשויות באדם עצמו שיתקן את דרכיו. תנאי נוסף הוא שיש לך וודאות גמורה שהשני אכן מעלים מס. אם הוא עדיין לא שלח לך חשבונית זה לא מראה דבר, וייתכן שבהמשך היה מוציא חשבונית. תנאי חשוב נוסף הוא שכוונתך להועיל. כמו כן צריך לדעת שאת עצמך לא מעלימה מס בכלל[[1]](#footnote-1). רק אם קיימת את כל התנאים את יכולה לדווח.

אולם בנוגע לשאלה האם **ראוי** לדווח על אחרים, **מסתבר** שראוי לדווח רק אם רמת הנזק הנגרמת לציבור מהעלמת המס של האדם הפרטי הזה היא גבוהה וגובלת בשחיתות, ודבר זה לא מתקיים במקרה שלפנינו[[2]](#footnote-2).

למסקנה, במקרה שלך עליך לבדוק היטב את המניעים שלך ואת אורח החיים שלך ולנקוט מספר פעולות בטרם יהיה מותר לך לדווח.

1. חפץ חיים שם סעי' ג שדבר זה מהווה ראיה שכוונת המספר לתועלת. [↑](#footnote-ref-1)
2. (ראו [כאן](https://www.toraland.org.il/2490) את דעתו של הרב שמואל אליהו שתמיד אסור לדווח, ואע"פ שלענ"ד אין הדבר כן בכל מקרה מכל מקום ראוי לחשוש לעניין זה ורק כאשר טובת הציבור עומדת על הכף לדווח). [↑](#footnote-ref-2)